
הכנסת העשרים
מושב שני
<פרוטוקול מס' 45>
מישיבת הוועדה לפניות הציבור
יום שלישי, כ"א באדר א התשע"ו (01 במרץ 2016), שעה 13:00
<סדר היום:>
<פניות ציבור בנושא התנהלות חברת דן בדרום תחבורה בע"מ>
נכחו:

<חברי הוועדה:> 
ישראל אייכלר – היו"ר

חיים ילין – מ"מ היו"ר
חברי הכנסת:
תמר זנדברג

דב חנין
<מוזמנים:> 
	דרור גנון
	–
	מנהל אגף בכיר תכנון, תפעול ורישוי תחבורה ציבורית, משרד התחבורה והבטיחות בדרכים

	אלון אלמן
	–
	המשנה למנכ"ל, חברת דן

	אופיר קרני
	–
	מנהל כספים, חברת דן

	יורי ברונשטיין
	–
	מנכ"ל, חברת דן בדרום תחבורה בע"מ

	גדי ירקוני
	–
	ראש המועצה האזורית אשכול

	עמי גל און
	–
	פרויקטור לטובת נושא תחבורה ציבורית, מועצה אזורית שער הנגב

	גיל יעקב
	–
	מנכ"ל, 15 דקות -ארגון צרכי תחבורה ציבורית

	דפנה עורי
	–
	רכזת פניות הציבור, 15 דקות -ארגון צרכי תחבורה ציבורית 

	נורית בראור
	–
	פעילה חברתית, 15 דקות - ארגון צרכני תחבורה ציבורית

	דינה נבו
	–
	פעילה חברתית, 15 דקות - ארגון צרכני תחבורה ציבורית

	רפאל יפרח
	–
	נציג מקומי, אופקים, ארגון נוסעי התחבורה הציבורית בישראל

	בקי קשת
	–
	מנהלת מזח-המרכז לזכויות חברתיות

	עמית כיתאין
	–
	ראש תחום קהילה ומדיניות, מזח-המרכז לזכויות חברתיות

	אלי שלי
	–
	מתנדב, מזח-המרכז לזכויות חברתיות

	נועה קרמר
	–
	סטודנטית בהכשרה, מזח-המרכז לזכויות חברתיות

	שיר קמחי
	–
	ראשת מדור רווחה, אגודת הסטודנטים, מכללת ספיר

	בני דורון
	–
	דובר הוועדה


לרשימת השדלנים שנכחו בדיון – ראו בקישור זה.

<ייעוץ משפטי: >
ורד קירו-זילברמן
<מנהלת הוועדה:>
שלומית אבינח
<רישום פרלמנטרי:>
ס.ל., חבר המתרגמים
<פניות ציבור בנושא התנהלות חברת דן בדרום תחבורה בע"מ>
<היו"ר ישראל אייכלר:>
ברוכים הבאים לישיבה של הוועדה לפניות הציבור בנושא התנהלות חברת דן בדרום תחבורה בע"מ. מדובר בחברה חדשה שעכשיו נכנסה לפעולה, ממש בחודש האחרון. יש חברה שהחליפה את אגד תחבורה והיא עושה את העבודות. מדובר ב-500 עובדים, 300 אוטובוסים, 130 קווי תחבורה ביישובי צפון הנגב, אני לא אמנה את כל הערים פה, במשך הדיון זה יעלה, 160 יישובים שאמורים לקבל שירות מחברת דן בדרום. 

לפי התלונות שהגיעו אלינו ההיערכות לפעילות הייתה גרועה מאוד, אוטובוסים לא נכנסים לתוך היישובים, נהגים לא מודעים למסלולי הקו, השילוט בתחנות אינו ברור, הקווים לא מגיעים ליעדם בזמן, התלונה על יחס מזלזל של נהגים, זה אגב בכל התלונות שיש בכל החברות, מכשירי תיקוף שאינם תקינים בחברה חדשה, האוטובוסים צריכים להיות חדשים, אני חשבתי. ההתייחסות של משרד התחבורה היא, לפי מה שקיבלנו, שמדובר בחברה חדשה שנמצאת בחיתוליה ויש קשיים ראשוניים. 

אנחנו רוצים לפתוח קודם כל בברכות לחבר הכנסת ילין ולחבר הכנסת דב חנין, שהוא יושב ראש ועדת המשנה של ועדת הכלכלה לענייני תחבורה ציבורית - - -

<דרור גנון:>
אתה הקמת אותה בקדנציה הקודמת. 
<היו"ר ישראל אייכלר:>
נכון. 

<דב חנין (הרשימה המשותפת):>
יש המשכיות בכנסת. 

<היו"ר ישראל אייכלר:>
הוועדה לפניות הציבור והתחבורה הציבורית זה כמעט לשון נופל על לשון. 

<חיים ילין (יש עתיד):>
אם לא הייתה תחבורה ציבורית כנראה לא הייתה פרנסה פה. 

<דרור גנון:>
האמת שאני פה כל יום לפחות פעם אחת. 

<היו"ר ישראל אייכלר:>
וזה שדרור נמצא פה גם אתמול וגם היום מראה כמה אחריות כבדה מוטלת עליו. 

<דרור גנון:>
פשוט משרד התחבורה עושה. התחבורה הציבורית קורית, אז יש פה כל הזמן דיונים. 

<היו"ר ישראל אייכלר:>
נכון, ויש לי תמיד תחושה שהתפקיד שלי להגיד את הבעיות והתפקיד של דרור הוא להגיד את ההישגים ושניהם נכונים. אני רוצה שדרור יתחיל לדבר על הבעיות ואני על ההישגים, כי פה יש באמת בעיה שאפשר להשיב עליה בתשובה אחת, חברה חדשה. בממשלות אומרים 'הממשלה הקודמת אשמה'. בכל הבעיות של המדינה, כל פעם שיש ממשלה חדשה אומרים 'זו הממשלה הקודמת'. 

<חיים ילין (יש עתיד):>
לדעתי בן גוריון עשה לנו בעיה קשה מאוד. בואו נאשים גם את אלה שלא נמצאים פה, למה רק את אלה - - -

<היו"ר ישראל אייכלר:>
אז אנחנו באמת רוצים להיות מאוד קונסטרוקטיביים ולפתור את הבעיה. בדרך כלל אנחנו נוהגים לתת את רשות הדיבור הראשונית לפונים, יש לנו פונה אחת - - - 

<שלומית אבינח:>
לא, יש הרבה פונים. 

<היו"ר ישראל אייכלר:>
למה הם לא מופיעים ברשימה? היו פניות בכתב? 

<שלומית אבינח:>
היו הרבה פניות. 

<היו"ר ישראל אייכלר:>
המנהלת מנהלת את זה במקצועיות. אנחנו נתחיל משיר קמחי, אגודת הסטודנטים. נעשה פונה וחבר כנסת. שיר קמחי, בבקשה. 

<שיר קמחי:>
שלום. שמי שיר, אני מאגודת הסטודנטים במכללת ספיר. אנחנו התחלנו סמסטר חדש לפני שבועיים, ביחד עם הסמסטר כמובן שהתגברו אצלנו הבעיות. ספציפית אני מדברת כרגע על התחנות של מכללת ספיר, בין אם זה אומר שאין שילוט של מספרי קווים, אין מסלולים, לא ידוע איזה קווים עוברים בתחנות. 

סטודנטים לא מגיעים למכללה בזמן. רק כדי לסבר את האוזן, שלושה חיסורים במכללה זה קורס חוזר. כל איחור, גם אם זה בדקה זה חצי חיסור. זאת אומרת שש פעמים סטודנט מאחר לשיעור הוא צריך לעשות את הקורס מחדש. כמובן שהמכללה משתדלת להתחשב בזה, אבל זה לא משהו שאפשר לעשות אותו על בסיס קבוע. זאת אומרת שתי התחנות האלה שנמצאות, סטודנטים מחכים בין חצי שעה לשעתיים לאוטובוס, בין אם זה להגיע למכללה ובין אם זה לצאת מהמכללה. אם נמצאים מחוץ למכללה, הנסיעה לכיוון הרכבת, קו שאמור לעבוד, קו 10, אין לו שעות, לא ידוע מתי הוא יגיע, אנשים מחכים שעה וזאת נסיעה של הכי הרבה ארבע דקות, זאת לא נסיעה בכלל ארוכה. אתמול קיבלתי פנייה מראש מחלקה אצלנו שגם חיכה שעה וחצי לאוטובוס. 

זאת אומרת הבעיות העיקריות אצלנו הן דבר ראשון שאין שום מידע, אנחנו לא יודעים איזה קווים עוברים, אנחנו לא יודעים באיזה שעות הם עוברים, אנחנו לא יודעים איזה מסלול הם עושים. אנחנו נמצאים באיזה שהיא אי ודאות מאוד מאוד גדולה. אנחנו כן רוצים לדעת, גם אם כרגע זה משהו זמני והוא לא משהו שידוע והתחבורה הציבורית עדיין לא חתמה על המסלולים והשעות, אבל יש משהו זמני שכרגע מתנהל וקורה ואנחנו לא יודעים עליו. 

<היו"ר ישראל אייכלר:>
הטענה שלא קבעו בכלל זמנים ומועדי יציאה? 

<שיר קמחי:>
לא. יש שתי אפליקציות מוב-איט ו - - -

<היו"ר ישראל אייכלר:>
אני אבקש הקשבה של הגורמים. רבותיי, אתם צריכים להקשיב, צריך לפתור את הבעיה הזאת. 

<שיר קמחי:>
יש שתי אפליקציות של מוב-איט ואיפה בוס שאמורות להגיד על התחבורה הציבורית, הן לא תואמות, לא למה שכתוב באתר של דן ולא לאוטובוסים בפועל. הקווים שכתובים באתר של דן בדרום כרגע לא פועלים לפי מה שכתוב וחוסר הידע הזה והמצב שסטודנט מאחר למבחן, לא רק לשיעורים, למבחנים, אנחנו עוד במועדי ג' ו-ב', ואתה מגיע למצב שאין לך מה לעשות ואתה לא יודע אם תגיע בכלל. המצב של אי הוודאות הזה והמצב של העמימות זה לא מצב סטנדרטי, זה לא צריך לקרות. אנחנו נמצאים במקום שהוא לא מרכזי, אנחנו לא בתל אביב, אין לנו הרבה תחבורה ציבורית, הרבה חברות שעובדות באזור. 
<היו"ר ישראל אייכלר:>
הדברים שלך מאוד משמעותיים, אני רוצה לשאול את דרור שאלת הבהרה ממש לשנייה. יכול להיות שהחברה יצאה לפועל בלי שיהיו מועדי יציאה ברורים ממכללת ספיר וכניסה והגעה? 

<דרור גנון:>
לא. 

<היו"ר ישראל אייכלר:>
זאת אומרת יש זמנים. 

<דרור גנון:>
יש, יש גם באינטרנט.

<שיר קמחי:>
אבל הם לא תואמים את מה ש - - -

<דרור גנון:>
שנייה, תעשו סדר. ההפעלה של החברה הייתה לפני שהתחיל הסמסטר. ההסברה שהייתה הייתה למקומות שהוא התחיל לפעול לפני הסמסטר. הסמסטר התחיל לפעול אחרי ההפעלה, זה היה נדמה לי בתחילת השבוע - - -

<שיר קמחי:>
בשבוע שעבר, ביום ראשון. 

<היו"ר ישראל אייכלר:>
ולא פרסמו את המועדים? 

<נורית בראור:>
אם אין מידע בתחנות אז אין - - - 

<היו"ר ישראל אייכלר:>
אני שאלתי את דרור, הוא הממונה על זה. 

<דרור גנון:>
קודם כל המידע מפורסם באינטרנט והוא גם - - -

<נורית בראור:>
המידע באינטרנט לא נכון. 

<דרור גנון:>
מה זה הוא לא נכון? 

<שיר קמחי:>
תראה, אני מגיעה למכללה כל בוקר בשבע וחצי - - - 

<קריאה:>
סליחה, אני רוצה להגיב. 

<היו"ר ישראל אייכלר:>
לא עכשיו, נעשה דיון, כולכם תדברו, רק שאלתי שאלת הבהרה. לפי הדברים, אם שמעת מה שאמרה שיר, יש אפליקציות שזה לא מופיע שם. 

<נורית בראור:>
זה לא עובד. 

<שיר קמחי:>
זה מופיע לא בזמנים - - -

<דרור גנון:>
זה מופיע באפליקציות, אנחנו מפרסמים את הקובץ של הרישוי כל יום, מוב איט מושך אותו, כל האפליקציות מושכות אותו וזה מה שיש ברישיון. אם בפועל יש שינוי בין הביצוע של המפעיל בשטח לעומת מה שהוא אמור לבצע ברישיון זה סיפור אחר. אלה שני דברים אחרים, אבל המועדים קבועים - - -

<שיר קמחי:>
אבל פה בדיוק הבעיה, כי האוטובוסים שנוסעים בפועל לא - - -

<דרור גנון:>
בסדר, אוקיי, יכול להיות שיש - - - אלה שני דברים שונים. 

<היו"ר ישראל אייכלר:>
אני רק רציתי לדעת אם עשו מועדים מלכתחילה. עשו מועדים, עכשיו השאלה של ביצוע. על הביצוע נדבר בהמשך. 

<עמי גל און:>
רק חידוד קטן פה. לא פורסמו לוחות הזמנים טרם ההפעלה, נקודה. זה צריך להיות ברור. 

<היו"ר ישראל אייכלר:>
אתה מדבר בכללי? 

<עמי גל און:>
בכללי, בכל האזור. 

<נורית בראור:>
כן, זה מה שניסיתי לומר. בכללי. וגם זה לוקה בחסר, למה? התחנה, נגיד לדוגמה יוצאים משכונה אחת מגיע לשכונה איקס, זה כתוב הפוך. ואין מסלולים בכלל ואין גם תוואי של נסיעות. אבל אני אדבר בזמן שלי. 

<היו"ר ישראל אייכלר:>
טוב. אני רוצה לשמוע את דעתו של חבר הכנסת ילין לכל העניין הזה. בבקשה. 

<חיים ילין (יש עתיד):>
כבוד היושב ראש, תודה רבה על הדיון. זה, שוב, דיון שהוא מאוד חשוב, בסוף אפשר לחוקק הרבה חוקים טובים, בסופו של דבר זו לא חקיקה של חוק, מה שאנחנו דנים פה כרגע. 

אני רוצה לחלק את הדיון לשני חלקים, החלק הראשון משרד התחבורה, ונמצא גם דרור. אני חושב שמה שמשרד התחבורה עשה מבחינה תפיסתית זו כמעט מהפכה. לפני שלוש שנים וחצי הם ישבו עם כל ראשי הרשויות וראשי ערים, כשהם ידעו שהמכרז הולך להיגמר וצריך לצאת למכרז חדש, והם בנו מכרז, כולו לפי המסלולים של ראשי המועצות וראשי הערים, בדיוק איפה שהיה צריך, איפה שחסר. לדוגמה, דוגמה הכי פשוטה, אחרי ההתנתקות היו קווים ממערב הנגב לבאר שבע, נגמרו, אין. מ-2005 עד עכשיו לא היה אוטובוס אחד לבאר שבע, לא היה אוטובוס אחד לירושלים. מי שרצה לנסוע היה צריך לקחת שני אוטובוסים, להתפלל שכולם יגיעו בזמן ובסופו של דבר להגיע. המכרז, או התעדוף שנעשה בצורה מאוד מדויקת, היה צריך לפתור את כל הבעיות. 

ואז אנחנו מגיעים למכרז. דרך אגב, המכרז נדחה בכמה חודשים טובים כי הוא לא היה מוכן ונתנו לחברה עוד זמן להתארגן. 

<נורית בראור:>
נכון, תשעה חודשים היה להם זמן. 

<חיים ילין (יש עתיד):>
אני אגיד לך משהו. בוועדות רק לחברי כנסת מותר להתפרץ, אבל כנראה שהיושב ראש אוהב אותך, אז - - - 
<נורית בראור:>
אז במטותא, אני מתנצלת, אני אלמד את שפת הדיבור. אני כזאת כמו ג'ינג'ית קופצנית, אבל אני מדברת מעמקי נשמתי. אני ממש מתנצלת. 

<חיים ילין (יש עתיד):>
אני איתך. 

<היו"ר ישראל אייכלר:>
את צריכה לזכור, חבר הכנסת ילין הוא מארגנטינה, נכון? היה פה איזה רופא ארגנטינאי שהוא נורא התרעם על משהו, אז אמרתי לו 'למה ציפית?' אז הוא אומר לי, 'סלח לי, אני לא נולדתי בארץ, אני נולדתי בארגנטינה, שם כן מתייחסים'. 

<נורית בראור:>
אני נולדתי בשדרות. 

<חיים ילין (יש עתיד):>
בסופו של דבר יצאו למכרז וידעו את היום שצריכים לצאת ואז התופעה שאנחנו נראה היא תופעה כזו, שעות הן לא שעות, אין פרסום ואין מידע לציבור, שתיים, דן קיבלו החלטה, אין לי מושג מאיפה, שהם גם לא נכנסים לתוך היישובים. השאירו את כולם על העורק הראשי. העורק הראשי במערב הנגב זה 232, השאירו את כולם בחוץ. זה לא עניין אף אחד. אני רואה אנשים נכים, זקנים, ילדים, הרי מי נוסע בסופו של דבר, בינינו, באוטובוס? רוב האוכלוסייה היא אוכלוסייה שזקוקה, אין מה לעשות, ומשאירים אותם בכביש והם צריכים ללכת. הכניסות עד מרכז יישוב, מושב, קיבוץ, שזה כל האזור שלנו, זה נע הכי קרובים זה 800-900 מטר, הכי רחוקים מגיע ל-2.5 קילומטרים. 

<עמי גל און:>
ואין שביל להולכי רגל. 

<חיים ילין (יש עתיד):>
לא, ללא שביל להולכי רגל. אני מדבר פה על הקטע הבטיחותי, שבנס, לפחות לא הגיע לאוזניים שלי, כי אם זה היה הדיון הזה היה מתקיים הרבה לפני זה. בנס לא קרה שום דבר. ואנחנו רואים גם תופעה נדירה, קלנועיות יוצאות בלילה או לפנות בוקר, באים לאסוף את האנשים מהתחנות באמצע הכביש. זה אסור שיקרה פה. 

הנושא האחרון שאני רוצה לדבר עליו, שמה שמגיע לשר, ואני מכיר את זה, דרור, אני עם ישראל גם חבר ואני כל יום, שני, שלישי, רביעי שאני פוגש אותו בכנסת, הוא שואל אותי מה המצב, אני אומר לו 'על הפנים' והדיווח שהוא מקבל זה שהכול בסדר. זה מוציא אותי מהכלים, כי ברגע שהשר מקבל שהכול בסדר, אין בעיות - - - 

אני מכיר מה זה ניהול, אני בא מתחום הניהול, כששר מסתכל בצורה אסטרטגית על הכול הוא יכול להיות מאוד מרוצה. כי מלמעלה, הוא הכפיל את הקווים, הוא שם כסף, הוא בעד, הוא באמת עובד למען הציבור ולמען התחבורה הציבורית, ברמה האסטרטגית יכול להיות שהכול טוב, החוברת הזאת מדהימה, אבל כשאתה נכנס פנימה, לדקויות של אנשים שנמצאים פה, דיון כזה מתקיים בגלל שאנשים סובלים, בגלל שמה שהבטיחו להם לא מתקיים. 
בסוף זה חוזר. איך ישראל אמר לי? 'אבל אל תעשו מזה עניין', אמרתי לו 'אני לא עושה מזה עניין, זאת המציאות בפועל. אתה צריך לדעת שזאת המציאות'. דרור, באמת אני אומר לך את זה עכשיו, אפשר לבוא ולהגיד שיש שיפור אדיר מבחינת הקווים ומבחינת התפיסה, ואני אומר לך, הבנייה של משרד התחבורה, ואני במילה הטובה, כי צריך לתת, במה שקרה מהמכרז עד המכרז זה להוריד את הכובע, אני אומר את זה היום כשאני נמצא בכנסת, אני חושב שזה הישגים בלתי רגילים של המשרד וישראל שנמצא שם, כשאני בא ומתרגם את זה לפועל אז אתה רואה שיש פניות הציבור וזה לא סתם. 

מה שאני מבקש זה שני דברים. קודם כל שנסתכל בבקשה לא ברמה האסטרטגית, שנסתכל ברמה הפרטנית, שהם לא נכנסים ליישובים, שהקווים הם לא קווים. לא יכול להיות שיש זלזול כזה בציבור. ממש לא יעלה על הדעת. 
<היו"ר ישראל אייכלר:>
עכשיו אני אבקש מגדי ירקוני, ממועצה אזורית אשכול, בבקשה. 

<גדי ירקוני:>
שלום, כבוד היושב ראש, חברי כנסת וכל החברים שפה. אני חושב שמה שחיים הציג פה מצב, שהתחיל לפני כמה שנים, אני חייב להגיד שאני לא מכיר ואני לא יכול לתת עליו את הדעת, אם מגיע לו שבחים או כשלים, אבל מה שקרה מיום שישי, מהיום שדן דרום עלו לאוויר, מבחינת מועצה אזורית אשכול זה היה קטסטרופה, כאוס אחד גדול. נפגשתי גם עם יורי, גם עם דרור כל יום הייתי בטלפון, פעם ראשונה שאני רואה את פניו, אבל את הקול אני מכיר. בשבועיים הראשונים אני אמרתי לחברת דן שהם צריכים לשלם לי את המשכורת, מה שהתעסקתי זה אך ורק עם הנושאים של דן בדרום. לא היה דבר אחד שאפשר להגיד שהוא היה טוב. אני מצטער להגיד את זה. 

מה שהם הראו לנו לפני הכניסה לעבודה, הם באו, עשו לנו מצגת, איך כל הקווים מתחברים אחד עם השני, הוסיפו קווים. בין מה שהם הראו ובין מה שהיה בפועל לא היה כלום. זה הלך והשתפר קצת, אבל, חבר'ה, מה שחיים אמר פה, זה הדברים העיקריים. אם אוטובוס שהיה בשמונה, והוא הכי חשוב לאנשים להגיע לעבודה, ביטלו אותו או שינו לו את הזמנים, לאנשים אצלנו אין איך להגיע למקום העבודה שלהם. אם יש אוטובוס בתשע, אבל אין מי שיביא את האנשים לאוטובוס בתשע מהיישובים שלהם, אז האוטובוס בתשע לא שווה שום דבר. אין כמעט דבר שמתחבר עם דבר, נהגים לא יודעים איפה לעצור, נהגים לא יודעים מאיפה הם באים. 

אני דיברתי גם עם יורי וגם עם דרור בנושא הזה וגם עם מנכ"ל דן. אני לא יודע איך התארגנו לזה, אבל מה שיצא מזה, אני מצטער, אלה אנשים יקרים שאני מדבר איתם, זה מחדל. אנשים אצלנו עד היום - - - 

<היו"ר ישראל אייכלר:>
המועצה לא הייתה שותפה לכל הדברים? 

<גדי ירקוני:>
המועצה הייתה שותפה, מה שהראו לנו שהכול מסודר, שהכול טוב, ושהוסיפו לנו קווים ולא תהיה בעיה עם הקווים שיוצאים מהיישובים לבין הקווים שהולכים לנסוע לתל אביב, ירושלים ובאר שבע. חלק מהקווים האלה בכלל לא היו. פתאום יישובים בחלוציות, שקרובים למצרים, אין אוטובוס, אנשים לא יכולים לנסוע בבוקר. לקח זמן לתקן את זה. עד היום יש תקלות. אני ממש מצטער להגיד. 

אני גם באתי מניהול, כמו חיים, כזה דבר להעלות לאוויר. מי שמבין מה זה תחבורה ציבורית במקום כמו מועצה אזורית אשכול, מי שנוסע בתחבורה הציבורית זה לא אנשים כמוני, שיש להם אוטו, אלה אנשים שיותר קשה להם, שהם יותר מוגבלים. אז גם את כל הדברים האחרים וגם שאין להם איך להגיע למקום העבודה, או לבדיקות רפואיות. גם עד היום זה לא מסודר, גם כל התוספות. 

כבוד היושב ראש, יש פה דף, רק דוגמה שתהיה לכם מה קורה ומזה צריכים להתחיל ולראות ולבנות את הכול מחדש, להתחיל לתת לנהגים הדרכות כמו שצריך. לא יכול להיות שיש יישובים כמו - - -

<היו"ר ישראל אייכלר:>
תן לי להקשות עליך, פה אתה מדבר על לוח הזמנים. לוח הזמנים זה הדבר הראשון שהוא תיאם איתך, לא? איתך או עם המועצה - - - 

<גדי ירקוני:>
אל"ף, הם אמרו שיש ולא היו תיאומים. מה שהם אמרו לא - - - 

<דרור גנון:>
אני דיברתי. גדי, אולי לא איתך אישית, עוד לפני שהגעת. התיאומים נעשו, יש סיכומי דיונים מסודרים, זאת הייתה בקשתכם. אבל כל דבר ניתן לתיקון. חבל, אני לא אכנס לזה. זה משהו שמתועד גם. בדקתי את זה.

<גדי ירקוני:>
דרור, אתה יודע שדיברתי איתך, וגם מה שחיים אמר, פתאום הכול בסדר, יורי יודע שהדברים לא בסדר עדיין. 

<היו"ר ישראל אייכלר:>
לא, בביצוע, הסכמנו, גם דרור הסכים שבביצוע יש בעיה. אם בלוח הזמנים יש בעיה - - -

<דרור גנון:>
לוח זמנים זה הכי קל לתקן. 

<גדי ירקוני:>
אני אתן לך את הדף הזה. במדויק מה שאמרו לי. לא מה שהעלו לאוויר זה מה שסגרו עם האנשים. 

<היו"ר ישראל אייכלר:>
עכשיו חבר הכנסת דב חנין, שהוא גם יושב ראש ועדת המשנה לתחבורה ציבורית. בבקשה. 

<דב חנין (הרשימה המשותפת):>
תודה לך, אדוני היושב ראש, אני מאוד מודה לך וגם שמח שאתה מקיים דיון בנושא הזה. אני אשמח שכל ועדות הכנסת יעסקו בתחבורה ציבורית, אולי אנחנו נצליח להזיז ביחד את התחבורה הציבורית. 

<חיים ילין (יש עתיד):>
זה היום הבינלאומי של העובד הסוציאלי. 

<דב חנין (הרשימה המשותפת):>
לא, אולי גם העובדים הסוציאליים יעסקו בתחבורה ציבורית ואז התחבורה הציבורית תזוז. אני רוצה להקדים ולומר - - -

<היו"ר ישראל אייכלר:>
יש גם נושאים סוציאליים בוועדה שלנו - - - 

<דב חנין (הרשימה המשותפת):>
בהחלט. 

<היו"ר ישראל אייכלר:>
אנחנו עוסקים הרבה יותר בנושאים הסוציאליים מאשר התחבורה הציבורית, אבל בעיניי זה עניין סוציאלי לחלוטין. 

<דב חנין (הרשימה המשותפת):>
לגמרי. תחבורה ציבורית היא נושא חברתי ראשון במעלה. אני רוצה להקדים ולומר, לפני שאני אכנס לגוף הנושא, שהאנשים שנמצאים פה מסביב לשולחן הם אנשים מאוד טובים. את דרור אני מכיר כאיש מקצוע מצוין, מאוד מאוד מסור לעניין ואני מאוד מעריך את הפעילות שלו. אני אומר את זה לפני הביקורת שאני רוצה לבקר את משרד התחבורה, כי אני חושב שבאמת ראוי להגיד את שבחך בפניך כי מגיע לך. אני יודע איזה פעילות, אדוני היושב ראש, נעשית במשרד התחבורה בענייני תחבורה ציבורית ואני מאוד מעריך את הפעילות הזאת שנעשית. 

אבל אני חייב לומר לכם, כמי שמקבל הרבה תלונות בענייני תחבורה ציבורית, אני מתקשה לזכור בשנה האחרונה מקרה של גל כזה אדיר של תלונות בכל כך הרבה נושאים כמו בפרשה הזו. אני מנסה לחשוב באיזה נושא לא קיבלתי, באיזה תחום לא קיבלתי תלונות בנושאים של התפעול של האוטובוסים באזור הנגב המערבי. זה מתחיל בשאלת התפעול של האוטובוסים, טענות שהנהגים בעצמם לא מכירים את המסלולים. זו טענה מדהימה. לנהג, לא עשו לו חזרה על המסלול? לא יודע. איחורים מאוד גדולים, אין קשר בכלל בין לוחות הזמנים המתוכננים, אולי עבדו עם המועצות, אבל בפועל זה עובד בזמנים אחרים. אנשים מחכים הרבה זמן ושום דבר לא מגיע. נהגים כבר מגיעים לתחנה, אז הם מדלגים על התחנה, לא עוצרים, אנשים מתוסכלים, אחרי שהם כבר המתינו האוטובוס לא עוצר להם. 

יש בעיה עצומה של מידע. מה שאת, גברתי, תיארת זו מציאות מזעזעת. אנשים נמצאים בעולם של חוסר ידע מוחלט. לא יודעים איזה מסלולים, איפה הם נמצאים, איפה התחנות, מה לוחות הזמנים. כאילו שזרקו את האנשים למציאות חדשה ועכשיו תשחו לכם בים הסוער. היו אמורות להיות דיילות, אני מבין שהיו מעט מאוד דיילות ומעט אנשים קיבלו הסברים. מרכז מידע, היה מרכז - - - 

<חיים ילין (יש עתיד):>
זה המקום היחידי במדינת ישראל שליד כל תחנה יש גם מיגונית, זאת אומרת הדיילות גם יכלו - - - 

<קריאה:>
אין לנו מיגוניות. 

<דב חנין (הרשימה המשותפת):>
אתם בוודאי תוסיפו, אני רק מדבר על התלונות שאני קיבלתי. אם יש לכם תלונות נוספות בוודאי נרצה לשמוע אותן. 

<היו"ר ישראל אייכלר:>
יש לי שאלה אליך, כיושב ראש הוועדה לתחבורה ציבורית. הרי אנחנו מקבלים תלונות כל יום מכל הארץ על נושאים של נהגים וכל זה, האם אתה מזהה פה כשל שנובע מזה שזו חברה חדשה או שאתה רואה פה איזה כשל יותר בסיסי בכל המבנה של מה - - - 

<דב חנין (הרשימה המשותפת):>
אני מיד אגיע לשאלה שלך, שהיא שאלה מאוד חשובה, אני רק רוצה לסיים את עניין התלונות. אין מידע על התחנות. זאת אומרת בן אדם כבר מגיע לתחנה, הוא אמור לקבל איזה מידע בסיסי, איפה ומה, אין את המידע הזה. השילוט לא רלוונטי לעניין המידע, הוא לא תמיד נותן את המידע האמיתי. אנחנו, לפחות בגוש דן, משתמשים הרבה באפליקציות של התחבורה הציבורית, מסתבר שהאפליקציות גם לא נותנות מענה, אז גם זה לא עובד. 

יש שאלות של תכנון. אנשים מתלוננים, אני אומר את זה, אני לא יודע, אני לא נמצא שם בשטח ואני לא מכיר, אבל אנשים טוענים שגם התכנון לקוי במובן הזה שביטלו להם תחנות שהם היו צריכים, הקווים שאנשים השתמשו בהם נעלמו. עכשיו, תמיד, בכל רפורמה שעושים תמיד יש בשוליים אנשים שביטלו להם את התחנה ויכול להיות שזה בסדר שביטלו, כאשר כמות התלונות היא גדולה ובכל זאת, עם כל הכבוד, ידידי חיים, זה לא אזור עם מיליוני תושבים, כמה אנשים כבר יש שם - - -

<חיים ילין (יש עתיד):>
50,000 תושבים. 

<דב חנין (הרשימה המשותפת):>
50,000 תושבים ו-50,000 תלונות בערך, אז סימן שיש בעיה. לא 50,000, אבל יש הרבה תלונות. אז שאלת התכנון היא שאלה מאוד פתוחה, לפי הבנתי. יש אנשים שטוענים שבכלל המקום שלהם נותן מתחבורה ציבורית בעקבות השינוי שנעשה וזה דבר שהוא כשלעצמו חמור.
עכשיו אני רוצה לחזור לשאלה שאתה העלית, אדוני היושב ראש. הרי אנחנו יודעים שבמשרד התחבורה, הזכרתי פה את דרור, אבל יחד איתו עובדים עוד אנשים מצוינים, הם פעילים בנושא ועובדים מאוד מאוד קשה, הפעילות היא טובה וכולנו מעריכים אותה. איך זה יכול להיות שהפעילות היא כזאת והתוצאות הן אחרות? זה מזכיר לי, תרשה לי, אדוני היושב ראש, לספר סיפור על העיר חלם. בעיר חלם השמש היה זקן, הוא היה צריך לדפוק על החלונות של היהודים להעיר אותם לסליחות, אבל הוא כבר היה זקן, הוא אמר 'אני לא יכול להגיע לתריסים ולדפוק על התריסים של כל היהודים, להעיר אותם לסליחות', אז מה עושים? נמנו חברי חלם והחליטו להוריד את כל התריסים, לאסוף אותם במקום אחד, השמש ידפוק על התריסים ביחד ויבוא לציון גואל. 

עכשיו אני אומר, משהו פה במערכת באופן בסיסי לא עבד. האם חברת דן לא הבינה שיש לה פרויקט פה ושהיא צריכה להתייחס אליו ברצינות? אולי. האם אולי משרד התחבורה לא ביצע בקרה על התהליכים, אולי לא וידאו במשרד התחבורה, בכל זאת נכנסת חברה חדשה, היא לא מבינה שהיא צריכה לעשות חזרות עם הנהגים, שצריכים לעשות ניסוי. אני יודע שבכל מערכת גדולה עושים פיילוט, מנסים, לראות את זה, שבוע, שבועיים, לראות איך זה עובד, אולי לא עובד, אולי צריך לתקן. יכול להיות שנעשה. משהו בעולם התוצאות לא עבד פה באופן יסודי. 

<היו"ר ישראל אייכלר:>
אז אם קרה, אפשר לתקן עדיין. 

<דב חנין (הרשימה המשותפת):>
בוודאי. אנחנו נשמע בוודאי ממשרד התחבורה תשובות, אבל הפנייה שלי אליכם, מכיוון שזה לא רק המקרה שלכם ובוודאי יהיו עוד רפורמות ואנחנו בעד רפורמות בתחבורה הציבורית, אני מבקש שאתם תנסו לעשות איזה שהוא ניתוח לקחים מבני ולראות מה קרה שם, כדי שבפעם הבאה שנעשה את זה, לא בנגב המערבי, אלא בגליל המזרחי, לא נגיע עוד פעם לוועדה של אייכלר. אולי תגיעו לוועדה שלי רק בכדי לציין את ההישגים.

<דרור גנון:>
זה לא יקרה אף פעם, בכנסת לא מציינים הישגים. 

<דב חנין (הרשימה המשותפת):>
לא, אני אשמח. 

<חיים ילין (יש עתיד):>
לא נכון, דרור. 

<דרור גנון:>
זה אף פעם לא קרה לי. אני מקבל את זה, דרך אגב, זה בסדר גמור. 

<חיים ילין (יש עתיד):>
אני השתדלתי מאוד לפרגן. אני לא חושב - - - 

<דרור גנון:>
הכול בסדר. 

<חיים ילין (יש עתיד):>
הבעיה עם מה שנעשה - - -

<דרור גנון:>
לא צריך להכיר תודה. 

<חיים ילין (יש עתיד):>
וצריך להגיד את זה, אבל כל היתר - - -

<היו"ר ישראל אייכלר:>
אני רוצה לבקש מפרויקטור בנושא תחבורה ציבורית במועצה אזורית שער הנגב, אני רק רוצה שתגיד דברים חדשים, שעדיין לא נאמרו. זה קשה, כי הכול כבר נאמר, אבל תנסה.

<עמי גל און:>
אני מברך את חברת דן על כניסתה ליישובים. 

<היו"ר ישראל אייכלר:>
אוה, פעם ראשונה שאני שומע. 

<עמי גל און:>
אבל אם אתה מחפש דברים חדשים, כולם חוזרים על אותו דבר. יש שתי בעיות, חבר הכנסת ילין ניתח את זה יפה מאוד. יש בעיות באסטרטגיה ויש בעיה בתפקוד. אני אחלק את הבעיות לשתיים, בדומה לחבר הכנסת ילין, יש תכנון אסטרטגי ויש את הביצוע בפועל. התכנון האסטרטגי מצוין, על הנייר מדהים, הכול יפה וטוב, המון קווים חדשים, קישורים חדשים ובתווך יש אי אילו יישובים שנפלו בתוך פח, כמו למשל קיבוץ נחל עוז שעשרה ימים לא זכה לראות תחבורה ציבורית בתוכו. 

<היו"ר ישראל אייכלר:>
באזור שלך? 

<עמי גל און:>
זה הבית של חיים. 

<היו"ר ישראל אייכלר:>
אם זה באזור שלך ואתה הפרויקטור לטובת נושא התחבורה הציבורית, היית אמור לתכנן את זה.

<עמי גל און:>
לתכנן? אני לא מתכנן את הדברים, משרד התחבורה מתכנן. 
<חיים ילין (יש עתיד):>
אבל זה נעשה. 

<היו"ר ישראל אייכלר:>
הוא אומר שיש יישובים שאין אוטובוס.

<דרור גנון:>
אולי תגיד מה - - - איפה היית קודם? 

<עמי גל און:>
דרור מבקש שאני אגיד מה התפקיד הקודם שלי. 

<דרור גנון:>
זה חשוב, כי הם חושבים שאתה שם הרבה זמן - - -

<חיים ילין (יש עתיד):>
לא, השאטלים שהיו במועצות האזוריות, 28, 29 בשער הנגב, 10, 12 במועצה אזורית אשכול, הם שאטלים בלתי רגילים. אף אחד לא בא בטענות על זה. אתם רציתם לשפר, בסוף לא קיבלנו אפילו את זה. 

<עמי גל און:>
דרור מבקש שאני אציג את התפקיד הקודם שלי. אני הייתי מנהל הנדסת תנועה באגד תעבורה 12 שנה, שותף לתכנונים ולכל הקליטה של האשכולות המצוינים, וגם הפחות טובים. 

<היו"ר ישראל אייכלר:>
למען הגילוי הנאות זה מאוד חשוב. אבל בירכת את דן, אז בואו נעבור לחברת דן, הרי היא המותקפת - - -

<שלומית אבינח:>
רגע, אולי תיתן לגיל, בקצרה - - -

<היו"ר ישראל אייכלר:>
לא, אני אתן להם, אני לא בורח. החברה מואשמת בהאשמות הכי קשות, אני רוצה לתת להם איזה שהוא פתיח. גיל תמיד יוכל לדבר אצלנו, אין בעיה. בבקשה, תבחרו אתם, אופיר קרני או יורי ברונשטיין, מי רוצה לדבר? 

<אופיר קרני:>
שיתחיל יורי ברונשטיין, מנכ"ל דן בדרום. אני אופיר קרני, אני סמנכ"ל הכספים של דן. יורי יתחיל ומה שצריך אני אשלים. 

<יורי ברונשטיין:>
קודם כל צהריים טובים לכולם. אני חייב להגיד שחלק מהאנשים שיושבים פה, גם שיר, גם גדי, ויש לא מעט אחרים שבטח מייצגים אנשים אחרים שנפגשתי איתם, נפגשתי גם תוך כדי הפעלה וגם לפני ההפעלה. צריך להבין, כמו שנאמר כאן, גם על ידי חבר הכנסת ילין וגם על ידי חבר הכנסת חנין, שמשרד התחבורה שם פה אתגר בהחלט לא קטן לחברת דן ודן בדרום כדי לטייב בצורה מאוד משמעותית את התחבורה הציבורית באזור. 

לשם כך, ואני פה אייצג במילה או שתיים גם את חברת דן, שהיא חברת האם של דן בדרום, חברת דן עשתה פה היערכות משמעותית, רכשה סדר גודל של 300 אוטובוסים חדישים, עם טכנולוגיה מתקדמת, עשתה פעילות ענפה מאוד כדי בסופו של דבר להגיע למצב שבו הפעילות תהיה טובה יותר. משרד התחבורה תכנן פה תכנון תנועה מתקדם מאוד בכל קנה מידה, בקנה מידה אירופאי, על כל המשתמע מזה. 

<היו"ר ישראל אייכלר:>
משתמע מזה שהאוטובוס למושב וליישוב? 

<יורי ברונשטיין:>
שנייה, אני רוצה להגיד - - - 

<היו"ר ישראל אייכלר:>
לא, אני רוצה להיות מאוד ספציפי. 

<יורי ברונשטיין:>
אני מאוד ספציפי. אנחנו יושבים על המרחב של סדר גודל של 120 קילומטר אורך וכסדר גודל של בין 70 ל-80 קילומטר רוחב. בתוך המרחב הזה יש 160 יישובים, יש שש ערים, לא כולל באר שבע, שזה מטרופולין שהוא מאוד מאוד גדול, אנחנו לא עובדים בתוכו, אנחנו עובדים מסביבו, כך שמתוך ה-166 או 167 יישובים, ל-100 יישובים נכנסים פנימה. יש עוד מספר קטן של יישובים שעדיין לא נכנסים, כתוצאה ממגבלות, גם תשתיתיות, וגם כתוצאה ממגבלות של לוחות זמנים ומשאבים. אבל זה לא הנושא שאני באמת רוצה לעסוק בו - - - 

<חיים ילין (יש עתיד):>
לא, אבל זה הנושא. מה שאתה אומר זה דבר כזה, ה-60 במקרה הם כולם בעוטף עזה. במקרה. 
<היו"ר ישראל אייכלר:>
תן לו להשלים. 

<חיים ילין (יש עתיד):>
נהגים מפחדים להיכנס? 

<היו"ר ישראל אייכלר:>
בוא נמקד לך קצת, יש תלונות שהחברה שלכם לא התארגנה כראוי. תענה על זה.

<יורי ברונשטיין:>
אני כבר מגיע. כמו שאמרתי, מדובר באשכול לא פשוט, עם היקף תנועה פי חמישה ממה שהוא היה באגד תעבורה. פי חמישה. סדר גודל של 4 מיליון מול 20 מיליון נסועה, המשמעות היא שיש פה הרבה כבישים חדשים, הרבה צירים חדשים. אנחנו גייסנו סדר גודל של 220 נהגים מתוך 250 נהגים ועשינו להם פעילות הסברה עמוקה מאוד של חודש וחצי, כולל הכרת קווים. ועם זאת עדיין יש - - -

<תמר זנדברג (מרצ):>
כל זה היה בתנאי המכרז.

<יורי ברונשטיין:>
אני לא אמרתי שלא. אני מדבר על מצב נתון, עשינו - - - 

<גדי ירקוני:>
יורי, באיזה אזורים עשו את זה? 

<יורי ברונשטיין:>
הם עשו את זה בכל האזורים, כולל באזור שלך. 

<גדי ירקוני:>
אנחנו לא ראינו את דן בדרום - - - 

<יורי ברונשטיין:>
יש מעט מאוד אנשים שראו את דן בדרום במרחב הזה. למדנו את הכבישים, למדנו את הצירים, ועם זאת יש שוני בסופו של דבר בין פעילות שהיא נעשית בלי העלאת נוסעים, בלי שאתה מפעיל את המערכת בכללותה ואתה יכול לעשות את זה כל פעם בנקודה מסוימת. 

<היו"ר ישראל אייכלר:>
אלה אוטובוסים חדשים? 

<יורי ברונשטיין:>
חדשים לגמרי. 

<היו"ר ישראל אייכלר:>
אז איך יכול להיות שמכונות התיקוף לא פועלות? 

<יורי ברונשטיין:>
קודם כל לא מדובר במכונות תיקוף, מדובר בתיקוף של כרטיס ספציפי של אגד, שבגלל טכנולוגיה ישנה יותר של אגד אל מול כל החברות האחרות הוא לא קורא. ההנחיה שלנו לנהגים, ויכול להיות שיש מקרים ספוראדיים של נהגים שזה לא הגיע אליהם, שאנחנו מכבדים את הכרטיסים האלה בחצי השנה הקרובה. צריך להגיד את זה. זה המצב האמיתי.

ברשותכם, שוב אני אומר, אני לא יודע בשלב הזה להתייחס למקרה ספציפי. אני כן יכול להגיד, כל מה שהוטען על ידי אגד תעבורה לא נקלט אצלנו. אגב, זה לא נקלט רק - - - 

<היו"ר ישראל אייכלר:>
זה הכשל הראשוני, שלא אמור להיות בו, מדובר באזור שנסעו בו באגד תעבורה - - - 

<יורי ברונשטיין:>
לכן ההנחיה היא לכל הנהגים להעלות את הנוסעים גם בלי התשלום. אגב, עשינו את זה לא מעט במהלך השבועיים-שלושה האחרונים ואנחנו נמשיך לעשות את זה כדי למנוע מצב של עוגמת נפש. 

<היו"ר ישראל אייכלר:>
מה לוח הזמנים? 

<יורי ברונשטיין:>
לגבי לוחות הזמנים אני אגיד, אני רוצה להגיד מילה אחת לגבי ההסברה. עשינו תהליך הסברה שכלל, אני יכול לדבר איתכם על עלויות, סדר גודל של מיליון וחצי שקל הושקעו בהסברה ועוד כחצי מיליון שקל שהושקעו עכשיו, בשבוע האחרון - - - 

<קריאה:>
לא היה כלום - - - 

<יורי ברונשטיין:>
את יכולה להגיד שזה שקר. 

<קריאה:>
לא, שקר. כעת הוא בשקר - - -
<יורי ברונשטיין:>
סליחה, אז אני אסביר. באמת, לכל דבר שאני אומר יש קבלות. אחת, מה קרה לתהליך ההסברה. תהליך ההסברה כלל שלושה מרכיבים, הדבר הראשון, הוצאנו חוברת שהיא רלוונטית, יצרנו 18 חוברות שהן רלוונטיות ל-11 מועצות אזוריות ומועצה מקומית ולשש הערים, כולל באר שבע זה שבע, שכל חוברת כזאת לא מדברת על לוחות הזמנים כי לוחות הזמנים - - - 

<דינה נבו:>
ולא על המסלולים. 

<היו"ר ישראל אייכלר:>
רבותיי, לא להתווכח. 

<יורי ברונשטיין:>
אני רוצה להסביר. אני יודע לתת תשובות גם פרטניות. חברים, ברשותכם, אני רוצה להסביר. החוברות האלה הופקו, האשכול הזה כולל 2,200 תחנות ועוד סדר גודל של 550, ליתר דיוק 535 תחנות חדשות שהן חלק מההנחיות של משרד התחבורה להציב. בחלק מהמקומות הפעילות של המועצה המקומית, או לחילופין אי הרלוונטיות של אישורי התנועה ואישורי ההפעלה של אותן התחנות, לא נעשה בזמן וכתוצאה מכך היה פער ולא רצינו לפרסם מידע לציבור שהוא מידע שגוי. אני יכול להגיד, מתוך ה-535 תחנות שאמורות להיות במרחב הזה סדר גודל של 170 בלבד אושרו. 

<היו"ר ישראל אייכלר:>
איך מפעילים תחבורה ציבורית בלי שאושרו תחנות? 

<יורי ברונשטיין:>
שוב אני אומר, אנחנו מבחינתנו מפעילים - - - 

<גיל יעקב:>
על חוק המידע בתחנות שמעת? 

<יורי ברונשטיין:>
ברשותך, תן לי. תאמינו לי, יש מעט מאוד פרטים שאני לא יודע בהקשר הזה. בוא נגיד, דוקטורט שלם של האירוע. אנחנו מבחינתנו בפרק הזמן הזה של ההפעלה עושים תהליך מואץ מאוד, שהמטרה שלו באמת להשלים גם את התחנות ובמקביל גם את המידע. זה לוקח זמן. 

<היו"ר ישראל אייכלר:>
כמה זמן אתה חושב עד ש - - -

<יורי ברונשטיין:>
יש לוחות זמנים. הנושא הזה גם מתואם מול משרד התחבורה, בפרק זמן של חודש - - -

<חיים ילין (יש עתיד):>
אין לך חודש. אני אומר לך את זה עכשיו. 

<יורי ברונשטיין:>
יש פה שני פרמטרים. יש פה מרכיב אחד שקוראים לו הדגלונים, 505, זה בעצם הדגלון שמגדיר את הקו עצמו, התמרור - - -
<חיים ילין (יש עתיד):>
זה השבוע. 

<יורי ברונשטיין:>
השבוע הוא מסתיים. ויש חלק נוסף שנעשה, שהוא בעצם אותם - - - שאמורים לשבת בכל תחנה. התהליך הזה, תהליך ההדפסה, יש פה שתי חברות במקביל שעובדות כדי לעשות את כל מה שניתן לעשות כדי להשלים את הדבר הזה. 

<היו"ר ישראל אייכלר:>
תוך שבוע אזרח שמגיע לתחנה יידע לאיפה זה נוסע? 

<יורי ברונשטיין:>
יידע בדגלול, התשובה היא כן, בדגלול בהחלט. 

<שיר קמחי:>
הוא יידע איזה קו, הוא יידע לאיזה כיוון נוסע הקו? 

<יורי ברונשטיין:>
כן, רשום בדגל. התשובה היא כן. שיר, אגב, כל מה שאני אומר פה, נפגשתי בשבוע שעבר עם המנכ"לית שלכם, יחד איתך ויחד עם יושב ראש האגודה, אני חושב שחל שיפור, לפחות ממה שאני מקבל דיווחים ואני מקווה שאני מקבל דיווחים נכונים. 

<חיים ילין (יש עתיד):>
זאת הבעיה, דרך אגב. זה בדיוק מה שמקבל השר. יש שיפור, ברגע שיש שיפור לא מטפל בזה. אני אומר לך, דרור, המילה הזאת 'שיפור', היא האויב מספר אחת. 

<דרור גנון:>
לעניין הזה אני רוצה - - -

<יורי ברונשטיין:>
שנייה.

<דרור גנון:>
אני מחכה. 

<שיר קמחי:>
הסטודנטים לא מגיעים למכללה בגלל התחבורה הציבורית - - - 

<יורי ברונשטיין:>
חבר הכנסת ילין, אתה חייב לשמוע משהו. שיר, יש לי שאלה, האם חל שיפור משמעותי בשבוע האחרון? 

<שיר קמחי:>
אני אומרת לך שסטודנטים הפסיקו לצאת מהבית בשביל להגיע למכללה.

<קריאה:>
אני יכול להגיד לך שלא נוסעים בקווים יותר. 

<שיר קמחי:>
ראש המחלקה שלי פנה אליי - - - 

<היו"ר ישראל אייכלר:>
אני מבקש לתת להשלים. אתה תענה גם על מכללת ספיר. 

<יורי ברונשטיין:>
אני חייב להגיד, הנתונים שאני מדבר עליהם אלה לא נתונים של רוח, אלה נתונים טכנולוגיים שיודעים להגיד מאיפה הקו יצא, מה הוא עבר, מה הוא עשה. הנתונים שלנו מדברים על היקפי פעילות שעומדים על סדר גודל של 95% ביצוע. יש עדיין דברים שלא מתקיימים. עבור הבן אדם הבודד שלא הגיע זה 100% ואין לי ויכוח על זה, גם אין לי ויכוח לגבי הטענות של כל מי שמדבר פה. כל מי שמדבר פה ומתאר פה את הדברים, גם מה שגדי מתאר וגם מה ששיר מתארת וגם מה שכל אחד מתאר פה, אני לא מנהל שיח לגבי הנושא הזה. 

אכן בתחילת הפעילות היו לא מעט טעויות שלנו ותקלות שלנו בתפעול וגדי יודע את זה, ואמרתי לו את זה בצורה הכי ישירה שיכולה להיות, לא הכחשתי את זה. אני לא מכחיש שום דבר מתוך הדברים. אני ידוע שעקומת התיקון - - - 

<היו"ר ישראל אייכלר:>
אנחנו צריכים עכשיו מועדים לתיקון. השלטים, אמרת, הדגלונים, עד שבת, אמרת שיהיו שם. עד כניסת השבת. אבל נוסעי מכללת ספיר, באיזה יום הם יידעו בדיוק שהאוטובוס יגיע ולא יהיה - - -
<יורי ברונשטיין:>
אני חושב שכל אינפורמציה דיגיטלית - - - 

<היו"ר ישראל אייכלר:>
זו לא אינפורמציה, אני שואל על ה - - -

<דרור גנון:>
הוא שואל מתי הב' 505 יהיה מסודר בתחנות ש - - - 

<יורי ברונשטיין:>
המידע מודפס בתחנות. ייקח קצת יותר זמן. אני מבין את הקושי, אני באמת מבין אותו, אבל יש פה דברים שבסוף לוקחים זמן. כמו שאמרתי, 2,000 תחנות פלוס 500 - - - אני לא חושב שהטענות הן למשרד התחבורה, הטענות הן אלינו ואנחנו נעשה את כל המאמצים כדי להשלים אותם בהקדם. 

<שיר קמחי:>
שאלה. אתם יכולים לתת לנו לפחות משהו זמני, יומיומי זה משתנה? אין בעיה, יומיומי תעדכנו אותנו. 

<יורי ברונשטיין:>
שנייה, שיר וגם גדי, לגבי סוגיית עוטף עזה. אני אומר כך, יש שם חוסר תאימות כלשהי ברמת התכנון שראינו אותה. מחר תתקיים פגישה עם נציגי - - - לדעתי מכיר את זה - - - היא הייתה אמורה להיות היום ובגלל שביקשתי להשתתף בה ובגלל שאנחנו נמצאים פה אנחנו עושים את הפגישה מחר. נעשה את התיאום הנדרש. דרך אגב, אותו התיאום שצריך לעשות במכללת ספיר אל מול הרכבות, נעשה את זה ונסיים את האירוע הזה בהקדם. הפערים מוכרים. 

<היו"ר ישראל אייכלר:>
לפני שאני אתן לדרור להשיב, אני אתן ל - - -

<חיים ילין (יש עתיד):>
שנייה, 60 תחנות שאתה מדבר, אותם 60 יישובים שאתה לא נכנס אליהם, שאתה אמרת, מתי אתה מתחיל? 

<יורי ברונשטיין:>
אני עכשיו נמצא בסבב של - - - 

<חיים ילין (יש עתיד):>
לא, עזוב, לא משנה, תן לי שבוע, עשרה ימים. 

<יורי ברונשטיין:>
ברשותך, תן לי דקה אחת להשלים את זה. לאור ההפעלה, אחרי השבועיים וחצי, אני נמצא עכשיו בסבב של פגישות. הייתי בשדרות, נפגשתי גם עם גדי, הייתי היום בקרית גת, הייתי במכללת ספיר, יש לא מעט פערים שעולים לנו. צריך להבין, 133 קווים חדשים יש פה, חלקם הקטן היו לפני זה בצורה הזו. יש לא מעט פערים שעולים מהשטח, אנחנו לומדים אותם. נעלה אותם מול משרד התחבורה, משרד התחבורה כרגולטור שלנו יקבל החלטה האם הוא עושה את התהליך הזה או לא עושה אותו. זה מיפוי שאנחנו מבצעים אותו - - - 

<היו"ר ישראל אייכלר:>
אבל אתה אחראי על הביצוע, משרד התחבורה - - - 

<חיים ילין (יש עתיד):>
שאלתי מתי אתה נכנס לכל היישובים. 

<יורי ברונשטיין:>
אני לא יודע לתת תשובה כזאת. 

<חיים ילין (יש עתיד):>
מה זה אתה לא יודע? 

<דרור גנון:>
תשאל אותי. 

<חיים ילין (יש עתיד):>
דרור, תגיד לי מתי. 

<דרור גנון:>
אתה מכיר אותי? דבר איתי. 

<חיים ילין (יש עתיד):>
תגיד לי מתי נכנסים ל - - - 

<היו"ר ישראל אייכלר:>
אני אתן לך, אבל - - -

<דרור גנון:>
יש פה חוסר - - - בין השאלה לתשובה. חבל, הוא שאל שאלה והוא עונה תשובה אחרת. 

<חיים ילין (יש עתיד):>
שואלים משהו, מקבלים תשובה אחרת.

<דרור גנון:>
אתה תקבל כל תשובה בהתאם ל - - - אני עובד מדינה, אני מכוון אותך לתשובה הכי אמיתית שיכולה להיות והכי נכונה.

<חיים ילין (יש עתיד):>
אני סומך עליך. 

<דרור גנון:>
אני אתן לך, גם אם לא נוכל ל - - -

<היו"ר ישראל אייכלר:>
רק תקשיב לתמר זנדברג. 

<תמר זנדברג (מרצ):>
תודה רבה, אדוני היושב ראש. כל המוזמנים פה, גם מהחברות, גם ממשרד התחבורה ומהציבור, אתם צריכים להבין משהו, אני רוצה לשקף לכם חוויה שלי פה, אנחנו כחברי כנסת מבחינתנו עולם כמנהגו נוהג, הכול בסדר, הכול מתנהל בסדר, עד שאנחנו מתחילים לקבל ריג'קטים מהציבור שלנו. אני רוצה לשקף לכם שלפני שבועיים הרבה מאיתנו, אני בטוחה שאתה כיושב ראש מועצה לשעבר וחי באזור, אנחנו כחברי כנסת שמתעסקים בתחבורה וכחברי כנסת שפעילים בנושא - - - 

<שלומית אבינח:>
גם לוועדה הגיעו טלפונים - - - 
<היו"ר ישראל אייכלר:>
מה זה גם? בעיקר. 

<תמר זנדברג (מרצ):>
התחלנו להיות מוצפים בפניות על דן בדרום ביום בהיר אחד, למה? כי באותו יום התחיל המכרז החדש והתחילה הפעילות. זה מאותת לנו שיש בעיה. אומרים שחברי כנסת מרוחקים מהציבור, הנה, אני אומרת לכם, באמת - - - 

<דרור גנון:>
זה עדיין - - - הציבור פונה אליכם. 

<תמר זנדברג (מרצ):>
לא, כשאתה מדבר על 95% ביצוע, יש לנו הערכה, אנחנו יודעים להעריך - - - 

<יורי ברונשטיין:>
- - - לא בשנה שעברה, היום. 

<תמר זנדברג (מרצ):>
בסדר, אבל אנחנו יודעים להעריך, אני הייתי ביום חמישי בערב בקיבוץ ניר יצחק, במועצה שלך, איך שנכנסתי הלכו מולי בשביל במועדון ותפסו אותי בבגדים עם תלונות על הדבר הזה. זה היה ביום חמישי, לפני חמישה ימים. 

<חיים ילין (יש עתיד):>
זה הטרדה. 

<תמר זנדברג (מרצ):>
לא, זה לא היה. אני אגיד לך למה אני אומרת את זה, כי כשאתה אומר 95% אנחנו יודעים להבדיל מתי הכלל עובד טוב ויש איזה כמה מקרים פרטניים ומתי יש כשל כללי מערכתי וכאן אני מודיעה לך שיש כשל כללי מערכתי. 

אני רוצה קצת למה שאמרת לשים את האצבע על מה הכשל. פעם אחת זה הביצוע. אני מבינה שאתם משתפרים ובעקומת שיפור, יכול להיות, אבל תבין שלאותו אדם, לאותו סטודנט שלא מגיע למכללה, לאותו אדם שצריך לצאת מהקיבוץ זה עולם ומלואו, ולכן גם שלושה שבועות וארבעה שבועות, ואנחנו לא יודעים האם העקומה היא אקספוננציאלית, כלומר היא שואפת לשיפור אבל היא אף פעם לא תגיע, או שהיא ליניארית והיא משתפרת תוך כמה שבועות ונגמר הסיפור, וזה הבדל. זה דבר שאתם צריכים להוכיח לנו ולעמוד בו. 

הסוגיה של זמנים, לא יוצאים, לא מתקשרים עם האוטובוס הבא שהוא של אגד, עם הרכבת, עם המכללה, התיקוף. כל הסוגיות האלה, כל מה שנאמר כאן, וסליחה שאיחרתי, הגיעו גם אליי וסימן שזו בעיה מערכתית. זה דבר אחד. 

ודבר שני, לעניין התכנון עצמו, הכניסה ליישובים וכל הדברים האלה. כאן, דרור, לפני שאתה עונה, תבינו שהציבור בסוף שמשתמש בשירות הזה, אתם ביחד עובדים על המכרז חודשים אם לא שנים, שיענה על כל הצרכים, אתם ממפים אותם, לא ייתכן ששלושה שבועות לתוך העבודה, 'עכשיו אנחנו ממפים'. כמה זמן? זה ייקח עוד זמן. בעוטף עזה מדובר על יישובים - - - 

<דרור גנון:>
לא צריך למפות. אני לא יודע. את פונה אליי ומתייחסת אליו. 

<תמר זנדברג (מרצ):>
לא, זה באחריותך, אבל אני עונה למה שהוא התייחס, הוא התייחס לתחום אחריותך. יישובים כאלה, שזה 500, 1,000, 1,500 מטר ללכת זה קרדינאלי, הדבר הזה, בשביל להגיע לכביש הראשי. אם רק עכשיו נתחיל לתכנן מי יודע מתי נגיע וזה מכרז שכרגע סיימו לתכנן אותו. 

<היו"ר ישראל אייכלר:>
תודה רבה. אני רוצה שדרור ישיב. קודם כל תשובות קונסטרוקטיביות. 

<דרור גנון:>
לחלוטין, אתה מכיר אותי. אני משתדל להיות הכי קונסטרוקטיבי, כולם פה דיברו איתי, למעט - - -, גדי דיבר איתי פעמיים ביום, אפילו יותר, והיה לנו קשר ישיר פה עם כולם. 

אנחנו תכננו באמת מכרז טוב, להבנתנו, אנחנו גם שיתפנו את הציבור, שיתפנו גם את המועצות, ישבנו עם כל האנשים, בחלק מהמקומות ראשי הערים או ראשי המועצות התחלפו, שזה לגיטימי, בסופו של דבר התכנון היה מול אנשי המקצוע ברוב המקרים והתבסס על הצרכים בשטח. אני יכול להגיד היום באופן חד משמעי שאפילו מכללת ספיר ואחרים, לא הורדנו להם דברים, אלא הוספנו. חברים, לא הורדנו קווים. לכן אם היה סטודנט שלא - - -

<קריאה:>
לא, הוא צודק, לא - - - 

<היו"ר ישראל אייכלר:>
רבותיי, אנחנו מחכים לשמוע אותו שעה שלמה. 

<דרור גנון:>
לא ירדו קווים, עוד פעם אני אסביר. 

<היו"ר ישראל אייכלר:>
הוא התכוון לתחנות ואתה - - -

<דרור גנון:>
אני מדבר על שני דברים. קווים לא ירדו, נהפוך הוא, גם יש קווים שהיו סיבוביים - - -

<היו"ר ישראל אייכלר:>
אם תחנות ירדו, זה גם - - -

<דרור גנון:>
המחלות שהיו באזורים האלה זה שקו היה נוסע בצורה מעגלית לכיוון אחד, אם היית רוצה לעלות בתחנה שהייתה לפני אתה צריך לחכות לכל הסיבוב. אז קודם כל הפכנו את הקווים האלה לדו כיווניים, עשינו אותם הרבה יותר ישירים ופתחנו אותם ברמה - - - אני מבקש לא להפריע. 
<קריאה:>
לא הפרעתי. 
<דרור גנון:>
אתה רוצה להפריע לי אני אקום ואלך ותגיד פה מה שאתה רוצה. 

<היו"ר ישראל אייכלר:>
אני אתן לך לדבר. 

<קריאה:>
מאה אחוז, לא אמרתי כלום. 

<היו"ר ישראל אייכלר:>
צריך קצת לשמוע. 

<דרור גנון:>
ודה. בנוסף גם שינינו בהתאם לצורך, גם לכיסוי של השכונות וכן הלאה. יש מקומות, וגם מכללת ספיר לדוגמה, מי שהיה סטודנט ונסע בקו מסוים, זה אותו קו. נכון, ואני אומר את זה בפה מלא, ההפעלה הייתה לא טובה. בשבוע הראשון היה בלגן. נקודה. אין ויכוח. אף אחד לא בא והסתיר את זה, אמר אחרת. זה הגיע למצב שאני דיברתי עם שר התחבורה וגם עם ראשי הרשויות והייתה התייעצות שלנו בלילה ואמרנו, אני הולך לעשות מהלך קיצוני, תוך מספר ימים מתקנים את הסיפור. לא מתקנים, אנחנו פועלים בפעילות הרבה יותר קיצונית וזה אפילו גם פורסם. 

<חיים ילין (יש עתיד):>
ישראל אמר לי ביום חמישי שהוא מבטל את הקווים ואת המכרז. 

<דרור גנון:>
לא, אני לא יודע מה הוא אמר לך - - -

<חיים ילין (יש עתיד):>
אז אני אומר לך. 

<דרור גנון:>
אז אני עונה לך.

<חיים ילין (יש עתיד):>
אם לא יהיה שיפור - - -

<דרור גנון:>
רגע, שנייה, הצגת את העמדה, אני הקשבתי לך. אני יודע את המידע, אני מדבר גם איתו לפעמים, במקרה הוא השר שלי ואני מתכוון להיות לפחות מישהו שאחראי על נושא, אז הוא מדבר גם איתנו. ייאמר לזכות השר הזה שהוא מתקשר ישירות עם הפקידים גם בעשר או אחת עשרה בלילה, אם יש לו עניין שהוא רוצה לשאול. הוא לא בוחל בשום אמצעי, גם במוצאי שבת בבוקר אם צריך. זה גם קורה לפעמים וזה בסדר גמור, הוא המנהל שלי, הוא השר שלי. 

<היו"ר ישראל אייכלר:>
אתה לא מבין למה אומרים מוצאי שבת בבוקר? אני יודע שמוצאי שבת זה בלילה, אצלו זה יכול להיות גם בבוקר. 

<דרור גנון:>
מי שהיה צריך להבין הבין. לגבי השילוט בתחנות. הייתה באמת בעיה שהחברה לא הצליחה לעמוד בשילוט התחנות ב-ב' 505, שזה התמרור שמחויב על פי חוק להציג את מספר הקו ואת כיוון הנסיעה, מאיפה לאיפה, יעדי הקו. בחלק מהאזורים הוא לא הסתיים. אנחנו ישבנו עם החברה, אנחנו מלווים, תיכף אני אדבר על הבקרה וכל התהליך שאנחנו מבצעים. אני גם יודע שעד סוף השבוע זה יקרה. עוד פעם, אנחנו נמצאים בשטח, יש לנו שתי חברות בקרה, צוות יישום שאנחנו מטפלים בו ושני עובדים שזה כוח האדם שיש לי, מה לעשות, בדרום, אחד מהם אתם מכירים, זה עמיחי לוי, שעושה ימים כלילות. הבן אדם לא נח, הוא מסתובב מהבוקר עד הלילה, איפה שהוא יכול, כמה שהוא יכול, לפתור את כל הבעיות. 

<חיים ילין (יש עתיד):>
עמיחי התחיל את המכרז לפני שלוש שנים. 

<היו"ר ישראל אייכלר:>
והיה אם זה לא יהיה עד יום ראשון? 

<דרור גנון:>
זה יהיה עד יום ראשון, נקודה. זה יהיה, ואם לא, יש מנגנונים בהליכים המכרזיים, שכבר הופעלו דרך אגב. 

<קריאה:>
מה תעשה? 

<דרור גנון:>
אני תיכף אעדכן, אבל העניין פה זה לא להסדיר - - - אני חייב להגיד דבר אחד - - - 

<היו"ר ישראל אייכלר:>
מה עם התכנון לגבי הכניסה ליישובים? שזה תלוי בך. 

<דרור גנון:>
אני תיכף אתייחס גם לזה. רק אני אענה גם לכל השאלות, זה חשוב לי. הנטייה שלנו, זה בסדר, הגיונית לחלוטין, לבוא ולכסח, וגם לכאורה אני הייתי אמור לעשות את זה בשבוע ובשבועיים הראשונים, פשוט לבוא לחברה ולכסח לה את הצורה ו-. לא, אני בגישה אחרת. אתם יכולים להגיד שאני טועה או לא, אני חושב שמי שנמצא במצוקה, אתה צריך לעזור לו לצאת מהמצוקה שלו ולא להוסיף לו עוד מצוקה, כי אז אתה גורם לזה שכל העסק הזה יעצור. לגמרי. זה לא בעיה בשבילי להתחיל לבוא להשתלח, מה הבעיה? זה הכי קל לי. להתחיל להעיף באוויר את כל הזיקוקים שאני יכול. 

אנחנו עצרנו, תפסנו אותם, נכנסנו להם לעניינים, אמיתי, והתחלנו ללוות אותם גם בעניינים המורכבים של התפעול, גם בליווי בשטח ועובדה, לראיה, יש שינוי משמעותי, ואני אומר משמעותי כי הוא משמעותי, בין השבוע שעבר לשבוע הזה, ואני מעריך ומאמין ומקווה ולפי העדכונים שאני מקבל, זה יהיה גם בשבוע הבא ואני מאמין שזה כבר יתייצב. 

בכל הפעלת אשכול, לגבי לוחות זמנים ובכלל יש כל מיני תיקונים כאלה ואחרים, זה קורה בכל הפעלה ואנחנו תמיד עושים את זה, אבל בשביל לייצר את התיקונים האלה קודם כל אנחנו צריכים להתייצב. אי אפשר לעשות תיקון על תיקון על תיקון, זה יגרום למה שהיא אמרה, שכבר לא יודעים מתי לוח הזמנים, כי גם ככה לוח הזמנים לא נשמר ואז אני בכלל משנה אותו, אז הבן אדם שלא הספיק לדעת מתי הוא צריך לנסוע, בכלל השתנה לו כי המשרד שינה. זו טעות. אנחנו נייצב את זה ואז אנחנו נעשה את כל השיפורים. במקביל המפעיל, ביחד עם עמיחי, ישלחו לאותם מקומות, אם זה אופקים, אם זה נתיבות, אם זה אשכול, אם זה שדרות, להכין את כל התיקונים, שבשבוע הבא נתחיל ליישם אותם בשטח בצורה מסודרת ונכונה. 

לגבי היישובים, כל התכנון שהתבצע נעשה, מוסמך בפרוטוקולים מסודרים עם האנשים שלכם. המפעיל מחויב להיכנס לאותם יישובים שהוא נכנס בעבר ונוספים במידה שסוכם. יש מצב, אני מכיר את זה וגם שמעתי ממך וגם שמעתי ממך, שנהגים לפעמים לא נכנסים, מכל מיני סיבות. 

<גדי ירקוני:>
לא לפעמים. 

<דרור גנון:>
רק שנייה, גדי. לא תמיד. אני אגיד לך יותר מזה.

<היו"ר ישראל אייכלר:>
נהג יכול לא להיכנס למקום שקבעת לו שהוא צריך להיכנס? 

<דרור גנון:>
תיאורטית, נהג יכול לא לעשות את זה, אתה יודע, גם יכול לא - - -

<היו"ר ישראל אייכלר:>
יש לי ג'י פי אס, אני יודע בדיוק איפה הוא היה. 

<תמר זנדברג (מרצ):>
לא, מה עושים במצב כזה? 

<גיל יעקב:>
לא קונסים את החברה. 

<דרור גנון:>
קודם כל זה גם לא נכון, קונסים את החברה. הנה, לפרוטוקול, חברים, החברה נקנסת. 

<גיל יעקב:>
סדר גודל? 

<דרור גנון:>
לפי ההסכם, תקרא את ההסכם, יש פיצויים מוסכמים. זה כתוב. אתה רוצה שאני אפרט אותם? 

<תמר זנדברג (מרצ):>
אם החברה מפרה, אם הנהג לא נכנס למקום שהוא היה אמור להיכנס זו הפרה של ההסכם, של החוזה. 

<דרור גנון:>
והוא נקנס, יש לזה קנס. 

<תמר זנדברג (מרצ):>
זה קרה בשבועיים האלה? 

<דרור גנון:>
בוודאי. מה שאני אומר לכם, תפרידו בין שני המישורים. יש את המישור המשמעתי, שהוא יטופל בצורה מסודרת. 

<תמר זנדברג (מרצ):>
ומה עם עבירה על תקנות התעבורה ואתם כרגולטור? 

<דרור גנון:>
אם יש עבירה על תקנות תעבורה, זה גם נמצא, גם במישור ההסכמי, וזה גם נמצא במישור המנהלי, שזה ועדה שיושבת ובוחנת תלונות וקונסת גם על סמך זה את המפעיל בנוסף. זאת אומרת זה קיים. כל הדברים האלה קיימים, אנחנו לא ניתקנו את זה, אנחנו לא נותנים פה - - - אבל מצד שני אנחנו גם עובדים ומשפרים את כל התהליכים. 

היום, גם לגדי, יש את הבעיה הזאת של חוסר כניסה ליישובים ואנחנו נותנים את הדגש הזה ואנחנו גם פרסנו בקווים בשטח. אני מקבל דיווח, גם מגדי בכל סוף יום, לא ממך אישית, מהאנשים שלך, לגבי כל אי הביצועים שהיו באותו יום או האיחורים. אני מקבל את זה. זה מובא אוטומטית, תבין, כשאנחנו עושים את התיקונים, וגם את העניין הזה של אי כניסה ליישובים. 
<יורי ברונשטיין:>
אגב, גם לא כל דיווח הוא אמיתי, כי צריך להעביר את זה - - - 

<היו"ר ישראל אייכלר:>
יש היום ג'י פי אס, לא נרשם? 

<היו"ר חיים ילין:>
אנשים לא נהנים להגיד לך משהו ולשקר. 
<יורי ברונשטיין:>
אני לא אמרתי. 

<דרור גנון:>
חיים, אל תעשה את זה, חבל. אנחנו לא שם. לגבי הדרכות נהגים, אני יודע שהן מתבצעות ואנחנו עוקבים אחרי זה. לגבי מידע, כל המידע שמופיע ברישיונות הקווים על פי האישור שניתן נמצא גם להורדה בקבצים שמשתמשים בהם בחברות, זה נמצא גם באתר של 8787, זה נמצא במענה קולי של 8787, זאת אומרת המידע הזה - - - 

<שלומית אבינח:>
דרור, הטלפונים שקיבלנו, אמרו שאין בכלל מענה אנושי. 

<דרור גנון:>
קודם כל את צודקת, כי בימים הראשונים המוקד שלהם קרס, כי המצב היה לא טוב, המון אנשים התקשרו ויש לזה קיבולת. אנחנו אוטומטית בפרסום השני, תראו את הפרסום השני, זה הפרסום הראשון, מופיע כבר 8787 בגדול, זה מרכז המידע הארצי, שם ייתנו את השירות וגם אנחנו מקבלים ויש לנו מעקב על התלונות, ככה אנחנו יודעים גם לבוא בטענות למפעיל. 

בתיקופים, יש מצב של שינוי טכנולוגי באמת בין המערכת הקודמת והכרטיסים והרב קווים הקודמים שנמכרו לבין המערכת הזאת. הכרטיסים הישנים הם בפס מגנטי בלבד, המערכות החדשות, שהן כבר מספר שנים, עובדים גם עם צ'יפ. 

<היו"ר ישראל אייכלר:>
הייתם מבצעים את החוק שהעברנו בכנסת הקודמת, בקריאה ראשונה, לעשות מרכז רב קו במשרד התחבורה והיית שולט על כל המערכות האלה. 

<דרור גנון:>
קודם כל אם זה עבר קריאה ראשונה, החוק לא עבר, ודבר שני, עשינו את זה בלי קשר לחוק. 

<היו"ר ישראל אייכלר:>
יש לך מרכז כזה? 

<דרור גנון:>
כן. 

<היו"ר ישראל אייכלר:>
אז למה אתם לא יכולים לתאם את זה גם בירושלים בין הרכבת ל - - - 

<דרור גנון:>
זה מתואם, רק מה שקורה זה שהנושא עלה - - -

<היו"ר ישראל אייכלר:>
לא משנה. 

<דרור גנון:>
זה נפתר אחרי יומיים ראשונים. פתרנו את זה. אין את הבעיה הזו. זו הייתה הבעיה לא של הכרטיסים שלו, אלא הכרטיסים הקודמים וזה נפתר. 

גם במועצה אזורית אשכול המצב היום בסדר, יש את הנושא של התיאומים, הוא חשוב. חיים, אני לא יכול להגיד היום שזה 100%, אבל אל תציג את זה כאילו זה אפס אחוז. זה לא מקובל, עליי לפחות. שתיים, חיים, גם איתך, חיים, בקדנציה הקודמת שלך, בתחילת ההפעלה, כשעשינו את השאטלים של אגד תעבורה, היו בעיות של תזמון, אם אתה זוכר. לקח לנו פרק זמן מסוים לאפס את זה איתך. אני ואתה עשינו את זה. 

<חיים ילין (יש עתיד):>
ב-48 שעות עשית את זה מולי ולא עזבתי את משרד התחבורה עד שלא סיימת את הקו. 48 שעות. זה מבקשים פה, פרק הזמן. ולא זזתי ממך. 

<דרור גנון:>
אני מסכים, ואני גם לא זזתי ממך. עשינו את זה ביחד עם כל המרכיבים. 

<חיים ילין (יש עתיד):>
נכון, ב-48 שעות. לכן אני מופתע מלוח הזמנים. 

<דרור גנון:>
אז אני אענה לך. מה שקרה כאן, האזור שלכם הוא מורכב וצריך ללמוד אותו ברמה הפרקטית. הנושא של התזמונים, אני מקווה שבתחילת שבוע הבא ייפתר. נקודה. אתה יכול לרשום גם את זה, בישיבת מעקב אנחנו נבדוק את זה. אני אישית מטפל בזה וגדי יודע את זה, אפילו כשהוא מתקשר אליי בעשר בלילה. אני גם מטפל בכל פנייה שהוא מעלה, אלא אם כן אתה יכול להגיד שלא. זה גם בסדר גמור. 

לבקשתו של דב חנין, אנחנו עושים הפקת לקחים, רק שהפקת לקחים צריך לעשות אחרי שמסיימים את כל התהליך של האיזון. יש לנו הפקות לקחים ביניים שעשינו ותיקנו, אבל את הפקת הלקחים הסופית נעשה בשבוע הבא. יש לנו כמה מרכיבים כאלה ואחרים שגם נטמיע אותם. 
לגבי התכנון. התכנון לא לקוי, חברים, התכנון. אם צריך לתקן, תמיד יש אחוז מסוים של תיקונים. 

<שלומית אבינח:>
מה עם נהגים שלא נכנסים? 

<דרור גנון:>
נהגים שלא נכנסים, אנחנו מקפידים על זה.

<היו"ר ישראל אייכלר:>
הוא אמר, קנסות. 

<שלומית אבינח:>
קנסות אישיים? 

<דרור גנון:>
לא, קנסות לחברה. אני לא קונס נהג, אני לא מעסיק שלו. אני לא יכול לקנוס אותו. אבל אנחנו מקפידים יותר ויותר על העניין הזה ואנחנו גם מקבלים דיווחים, זאת אומרת פה יש לי את המועצה ואת תושבי המועצה שמדווחים לנו. 

<היו"ר ישראל אייכלר:>
אני רוצה להודות לדרור. עכשיו כולכם תדברו אחד אחרי השני, אבל לא יותר מדקה. עמית כיתאן, ראש תחום קהילה ומדיניות במרכז לזכויות חברתיות. 
<שלומית אבינח:>
ורק דברים שלא נאמרו, כי אנחנו חייבים לסיים ודיון מעקב עוד שבועיים. 

<היו"ר ישראל אייכלר>
ברשותכם אני מעביר את שרביט הניהול לחבר הכנסת חיים ילין, שהוא בתוך העניין לא פחות ממני. 

(היו"ר חיים ילין)
<נורית בראור:>
כבודו, בתור יושב ראש הוועדה, יש אפשרות שתתכנס ועדה בנושא הזה שוב? 

<היו"ר חיים ילין:>
בעוד שבועיים. זה הסיכום. 

<עמית כיתאין:>
אני רוצה להגיד משהו ממש בקצרה והוא מדבר על המקרו, כי אני חושב שעל המיקרו ועל הבעיות כבר דיברנו, יש עוד, אבל על הרוב דיברנו. אני חושב שיש לנו פה במדינה בכלל בעיה של אחריות. אני חושב שאם היה מערך שקורס כמו שמערך התחבורה הציבורית קרס בצפון הנגב בזמן הזה אנשים היו צריכים לבואו לקחת קודם כל אחריות ולהגיד, לא 'סליחה, טעינו', ולא להגיד 'זה תקלה', אלא זו קריסה מוחלטת. אנחנו במרכז, תושבים וצוות ומתנדבים, מלווים את המשבר הזה מהיום הראשון שלו ומדובר ממש על קריסה מוחלטת.

אתה הזכרת פה את הערים, לא הזכרנו פה את מכללת ספיר, לא הזכרנו פה את הערים אופקים ושדרות, נתיבות, קרית גת, קרית מלאכי. באופקים ביום הראשון עבד 20% ממערך התחבורה הציבורית בעיר. בשדרות יש לנו בעיות שבמשך עשרה ימים קו רכבת, קו 3 לרכבת, נסע הפוך. 

<נורית בראור:>
זה עדיין קורה ככה. 

<עמית כיתאין:>
אנשים ברכבת והוא נסע מהרכבת הפוך, אנשים לא יכלו להגיע לרכבת. אני אומר, דבר ראשון, אני חושב שהדברים כבר נאמרו, אבל אני חושב שיש פה עניין של אחריות. 

אני דווקא רוצה לדבר על משרד התחבורה בעניין הזה. אנחנו פנינו למשרד התחבורה, פנינו לחברי הכנסת, פנינו לדב חנין ולאחרים, פנינו למשרד התחבורה בכל הדרגות שלו, ביום הראשון והשני שקרה הדבר הזה, ואמרנו 'חבר'ה, זה לא תקלה, זה קריסה מוחלטת, איפה אתם?' איפה אתם? לא יכול להיות שאנשים באים רק לגזור סרטים. עמיחי לוי הוא בחור נהדר ומקסים, אבל עמיחי לוי הוא רק בדרג מסוים ואנחנו לא ראינו דרגים גבוהים יותר. 

<היו"ר חיים ילין:>
עמית, תצמצם, כי יש עוד אנשים. 

<עמית כיתאין:>
משרד התחבורה בדרגים הגבוהים ביותר, שיכלו להתערב בעניין הזה ולפתור את זה באופן מיידי, וזה מה שאנחנו מבקשים. תדעו לכם שאנשים במקומות האלה הם בטראומה, לא יוצאים מהבתים שלהם, משלמים למוניות כסף - - - זה כסף שאין להם. הדבר הזה, משרד התחבורה, בזה שהוא העביר את זה לחברה הוא לא ביטל את אחריותו לעניין והוא חייב עכשיו להתערב בכל הדרגים הכי גבוהים. 
דבר שאני מציע אופרטיבית, גם הנגשת מידע דיברו על זה, אני מציע לעכב את המכרז שאמור לצאת באשקלון, חברת דן אמורה להתחיל לעבוד גם באשקלון. 

<היו"ר חיים ילין:>
לא, אנחנו עכשיו לא ניכנס לזה. 

<עמית כיתאין:>
ודבר אחרון, דבר שהוא חשוב מאוד, שיתוף ציבור. גבירותיי ורבותיי, לא נערך הליך שיתוף ציבור ראוי עם הציבור, לא עם הרשויות. 

<היו"ר חיים ילין:>
אלון, בבקשה. 

<אלון אלמן:>
רק כמה דברים. זו ועדה לפניות הציבור, אני רוצה להציג פה מספר נתונים של פניות הציבור, כפי שהם מגיעים למוקד שלנו. בימים הראשונים אנחנו קיבלנו כ-1,800 פניות ליום, אלה מספרים אמיתיים וזה המדד הכי נכון לתחושות של הציבור. קיבלנו בימים הראשונים בממוצע 1,800 פניות ליום, מתוכן 1,200 התייחסו לנושאים תנועתיים, אוטובוס לא הגיע, זמנים לא תואמים. נכון להיום, אנחנו כמעט שבועיים אחרי ההפעלה, הגיעו 300 תלונות. אני לא אומר עד עכשיו, אלא אתמול, 300. כלומר ירידה מסיבית שמצביעה על שיפור דרמטי ואנחנו נמצאים במגמת שיפור. אני יודע שפה אוהבים לבקר וזה בסדר, הייתה תקלה, אנחנו מודעים לזה, הבנו, התעשתנו, מהר מאוד חברת דן גם התגייסה ונרתמה למאמץ, גם מבחינת הגיבוי בנהגים, גיבוי באוטובוסים, במערכות, באנשים, בבעלי תפקידים. 

אנחנו עושים כל מאמץ. זה לא מאמץ רק של דן בדרום, זה מאמץ משותף בחברת דן הגדולה, המנוסה, עם הניסיון שלה, כדי לעזור, כדי לבוא עם הפנים לנוסע. אנחנו יודעים מה זה נוסע, מה זה לקוח, אצלנו הוא מספר אחת, אנחנו תמיד עם הפנים לקהילה. אנחנו נעשה כל מאמץ כדי שאנשים יהיו מרוצים ואותו מספר פניות שאמרנו, 300, גם הוא לא מקובל, שהוא ייעלם לגמרי. לגמרי כנראה אי אפשר, זה קצת באופי שלנו, אבל יהיה מינימלי וכל הנוסעים יקבלו את המענה ואת השירות הכי טוב שאפשר ואנחנו יודעים לתת אותו. 

<היו"ר חיים ילין:>
מאה אחוז. 

<גיל יעקב:>
אני מארגון 15 דקות של צרכני תחבורה ציבורית. אנחנו גם מפעילים מוקד פניות ציבור שכמובן הוצף בפניות מאוד קשות, אני חייב לומר, אנשים שצריכים לקחת מוניות כי האוטובוס פשוט לא מגיע. אנשים שחיים על קצבאות. זה מצב בלתי סביר בעליל. אני רוצה להתייחס לאיזה שהוא נתון שעלה פה. צוין שגויסו 220 נהגים מתוך 250. 

<יורי ברונשטיין:>
לא בשלב הראשון. 

<גיל יעקב:>
אוקיי, מדובר ב-88%, אז אני לא יודע איך מגיעים לביצוע של 95%. 

<יורי ברונשטיין:>
אני אמרתי שהתהליך הראשוני של הקהילה, שכלל סדר גודל של חודש וחצי פעילות היה על 220 נהגים, לאחר מכן נקלטו לא מעט נהגים נוספים, בעצם נהגי אגד תעבורה, שהיו צריכים להפעיל את הקווים עד ה-11 בחודש בלילה. התהליך איתם היה קצת שונה מאשר עם כל ה-220. מדובר בנהגים ששעתיים לפני כן ירדו מקו אחד של אגד תעבורה ועברו לקו אחר. חלקם, רמת ההיכרות שלהם - - -

<גיל יעקב:>
נכון, כי כשמגייסים יום לפני אז זה מה שקורה. 

<יורי ברונשטיין:>
קודם כל - - -

<גיל יעקב:>
רגע, תן לי להשלים ואז אולי - - -

<יורי ברונשטיין:>
אני רק אומר, צריך להבין, מדובר בנהגים מקצועיים שעובדים - - -

<גיל יעקב:>
אין לי שום טענות לנהגים. 
<היו"ר חיים ילין:>
יורי, בוא ניתן לו להשלים. 

<גיל יעקב:>
זאת אומרת שלעת ביצוע המכרז לא גויסו הנהגים בצורה הנאותה, כולל ההדרכה - - -

<יורי ברונשטיין:>
אני לא מקבל את זה לחלוטין. אלה המסקנות שלך. 

<גיל יעקב:>
אלה המסקנות שלנו. אני השתדלתי לא להתפרץ לדבריכם, אז בבקשה תכבדו את דבריי. לא יכול להיות מצב שמשרד התחבורה לא מעודכן לקראת הביצוע מה הם החוסרים ומה הם הדברים שלא הושלמו. זו פשוט שערורייה וזה משהו שצריך לתת עליו את הדעת. אנחנו מבקשים, מעבר להליכי האכיפה ומעבר לליווי צמוד שמשרד התחבורה, אנחנו מבינים שהוא נכנס והתעשת לתת אותו, אנחנו מבקשים שתועמד לרשות הציבור, אפרופו אתם חושבים שהלקוח הוא מספר אחת ורוצים לשקם את האמון, אנחנו חושבים שצריך לעמוד לרשותם איזה שהיא אפשרות לקבל פיצוי על כל מי שלקח מונית, כל מי שהיה צריך להוציא מכספו האישי במשך תקופה מסוימת, להוציא כסף עבור שירות שהיה אמור להינתן. זה משהו שמקובל כשפונים לתחבורה ציבורית והיא לא ביצעה נסיעה. אתה יכול לפנות, רוב החברות נותנות פיצוי. שחברת דן בדרום תודיע לציבור שהיא נותנת את הפיצוי הזה לציבור. זה משהו שחייבים לעשות אותו. אנחנו היינו מבקשים שהוועדה - - - 

<היו"ר חיים ילין:>
הוועדה לא דנה בסוגיות כאלה. הכוונה היא לא להוציא כסף מחברה פרטית בשביל להעביר על עוגמת נפש, אלא - - -

<גיל יעקב:>
זה, אגב, לא כסף פרטי, זה גם כסף של המדינה.

<היו"ר חיים ילין:>
עזוב, גיל, זה לא עובד.

<שלומית אבינח:>
אלה פניות שמגיעות לוועדה ומופנות לחברה. 

<גיל יעקב:>
אני חושב שהוועדה כן צריכה לדרוש ממשרד התחבורה הבהרה לגבי הליך ההכנה למכרז וגם לשקול את האפשרות לתמוך בקריאתו של ישראל כץ, שאנחנו תומכים בה, להקפיא את הזכייה של דן בדרום במכרז של באר שבע, מכיוון שמכרז תלוי גם בניקוד על ביצוע וביצוע קודם, ואנחנו חושבים שכרגע, במצב העניינים הנוכחי, צריך להקפיא את הזכייה במכרז ולברר איך בדיוק נערכים לדברים האלה. זה ממש חמור שמשרד התחבורה לא נוקט בצעדים האלה.

<היו"ר חיים ילין:>
מאה אחוז, גיל. נורית, את אחרונה ואני מסכם.

<נורית בראור:>
אני רוצה לומר קודם כל שאפו למשרד התחבורה ולכנסת שבכלל חשבו והקדימו לנו ושדרגו אותנו, ולדן בדרום, אני לא רוצה לבעוט ולהרוג לגמרי, באמת שלא, אבל יש המון המון כשלים, בתור פעילה חברתית במסגרת של מזח, מרכז לזכויות חברתיות בשדרות, באופקים וכו', אנחנו היינו מעורבים בהכנת הפרויקט במכרז הזה, אנחנו היינו בקשר עם עדליא ואנחנו ראינו את הנתיבים. משהו השתבש בין ההוצאה של התכנית למכרז להוצאה לפועל, משהו השתבש שם וקווים השתנו. אנחנו ראינו את זה, עד היציאה לחופש הגדול היה קו וכיום יש לנו מצב כזה למשל, שיש לנו שכונה שלמה, של אתר חירום, שמנותקת מהעיר. אין לה אוטובוס שמביא אותה למרכז. אנשים קשישים צריכים ללכת כמו אנו באנו - - -

<היו"ר חיים ילין:>
איפה? 

<נורית בראור:>
אתר חירום בשדרות. 

<קריאה:>
גם באופקים היה.

<נורית בראור:>
יש בעיה מאוד מאוד חמורה בנושא הזה של כל הכרטיסיות. אנחנו עכשיו בשטח חיים על זה, יש לנו בעיה מאוד מאוד חמורה וצריך לבדוק, גם הכרטיסיות הישנות של אגד תעבורה, הם לא קולטים אותם אצלם. 

<היו"ר חיים ילין:>
הוא אמר. 

<נורית בראור:>
אוקיי, אני מנסה לדלג מהר מהר על מה שנאמר פה. 

<היו"ר חיים ילין:>
דווקא על הדבר הזה שמעתי תשובה שהיא בסדר. 

<נורית בראור:>
יש לנו בעיה שקשורה יותר למשרד התחבורה, אבל זה קשור למכרז ולדן בדרום, בתור אנשים של עוטף עזה אין לנו מיגוניות. יש הרבה תחנות חדשות שאין מיגוניות. 

<עמי גל און:>
חסר.

<נורית בראור:>
חסר, אין. 

<קריאה:>
יש תחנות שבהן אין.

<דינה נבו:>
הרוב יש.

<נורית בראור:>
יש גם בעיה, בתור אחת שגר בעוטף עזה, אתה יודע שמיגוניות זה עניין של חיים ומוות, אף אחד לא נתן את הדין על זה, אבל יש המון המון תחנות חדשות שאין מיגוניות, אין מקום לשבת, אנשים מבוגרים. 

<היו"ר חיים ילין:>
אבל זה לא פה. 

<נורית בראור:>
אני אומרת, זה קשור למשרד התחבורה. 

<היו"ר חיים ילין:>
זה לא משרד התחבורה, זה רח"ל, זה מישהו אחר.

<נורית בראור:>
אוקיי. ועוד דבר, יש עכשיו מצב בפועל גם לגבי קווים בין עירוניים. למשל, דוגמה, 364, זה קו שנוסע מאשקלון לבאר שבע, אבל הוא נוסע דוּך, לא נכנס בערים. אני זכיתי לראות אותו פעמיים באותו יום, שני מפעילים נוסעים עליו. זאת אומרת גם את אגד תעבורה באוטובוס ירוק וגם באוטובוס כחול. 

<קריאה:>
אין דבר כזה.

<נורית בראור:>
אני ראיתי את זה. יש בעיה של ידע מבחינת זה שיש עדיין מפעילים ביחד. 
<היו"ר חיים ילין:>
אתה האחרון. 

<אלי שלי:>
אני קודם כל מייצג את התושבים ולא את העירייה. יש בעיות שהפכו את אופקים לעשירון עליון, זה אומר שהיום, אם אני צריך לנסוע הביתה לכל מקום אני צריך שני אוטובוסים. לדוגמה, מרכז השיקום - - - 

<היו"ר חיים ילין:>
יורי, תקשיב בבקשה למה שאומרים. 

<יורי ברונשטיין:>
אם אפשר ברשותך, עוד הפעם. 

<שלומית אבינח:>
מה שאני מבקשת, הפניות הפרטניות, מבחינת הדיון למעקב תעביר למייל של הוועדה. 

<אלי שלי:>
זה קשור לכל העיר, זה לא פרטני. 

<יורי ברונשטיין:>
על איזה עיר אתה מדבר? 

<היו"ר חיים ילין:>
על אופקים. 

<אלי שלי:>
הקווים פעם היו עוצרים בכל התחנות, היום אתה צריך להגיע לאיזה שהוא מקום, אתה צריך לקחת שני אוטובוסים. הבעיה העיקרית, לדוגמה, זה עם עובדי השיקום. היום הם צריכים לנסוע לרכבת, לחכות שם עד שהאוטובוס יתאים, כי לא כל אוטובוס שעובר שם עוצר. אנשים כאלה, תאר לך, אני מחכה שעה בשבילו, גם ככה הם מקבלים שני שקלים בקושי לשעה, אבל הזמן שלהם, הם סך הכול נכים שסובלים מזה. זה קורה בכל העיר. 
כל הדברים שהיו, כבר ישבתם עם ראש העיר והכול, אבל הסבב של התחנות. האוטובוס עובר, שיעצור וייקח אנשים או שיוריד. היה לי נכה שאמר לי 'תשמע, אני עולה באוטובוס, אני אומר לו תעצור לי פה, הוא אומר לי, לא, זה לא תחנת הורדה, אסור לי לקחת אותך, אני מוריד אותך עוד שלוש תחנות'. יש אנשים שהולכים שתי תחנות ברגל, כי האוטובוס לא עוצר ואז הם עולים תחנה אחת. האוטובוס עובר, האוטובוס עושה הכול, אז למה לא לעשות חשיבה מחדש? האוטובוס עובר, למה לא לעצור? 

<קריאה:>
בנתיבות כל 1,000 מטר יש תחנות, למה שלא יהיה להם? 

<היו"ר חיים ילין:>
תודה רבה.

<אלי שלי:>
אני לא מעלה עוד יותר את הבעיות העיקריות. 

<היו"ר חיים ילין:>
קודם כל תודה לכל מי שהגיע. זה לא פשוט לזכות במכרז ולעמוד בסטנדרטים שנדרשים. מה שאנחנו נעשה, לא שבוע, אנחנו ניתן שבועיים למעקב, ניתן שבוע שאתם תסיימו את כל העבודה ואת כל הפערים שאתם שמעתם פה. במסגרת השבוע, ואני מבקש מכם, שאתם גם נציגי ציבור, במשך השבוע הזה תתאפקו בסבלנות, כל דבר שיגיע שבעצם לא מראה על שום שיפור ועל שום דבר, זה מאותו דבר. ניתן לחברה לעשות את השבוע. משבוע הבא תתחילו לשלוח את התלונות לפה, אנחנו נאסוף אותן במשך אותו שבוע ובעוד שבועיים נקיים את ישיבת המעקב. 

המטרה היא מאוד פשוטה, אני אומר את זה לך, יורי, לא שיפור, אני לא רוצה לראות אתכם פה, לא רוצה לשמוע את התלונות, יש לנו מספיק עבודה, באמת אני אומר לך. דווקא בגלל שהמכרז צריך להביא שיפור לעומת מה שהיה קיים אנחנו רוצים לחוש אותו. זה אחת. דבר שני, אין מצב שלא נכנסים לתוך היישובים. אין מצב כזה, אני אומר לך, יורי, לא קיים דבר כזה שאתם משאירים על 232 זקנה שלא יכולה להיכנס לתוך היישוב. אין מצב. אין נהג כזה.

<יורי ברונשטיין:>
ברשותכם, אני רוצה להגיד דבר אחד. ביישובים שאנחנו צריכים להיכנס ואנחנו לא נכנסים, אני אשמח לקבל תלונות ישירות אלינו. 

<היו"ר חיים ילין:>
תקשיב, כשאני ישבתי עם עמיחי ועם דרור הובהר ככה, שכל הקו של אגד תעבורה, שכל יישוב שהוא נכנס, גם במכרז הוא ייכנס. אני אגיד לך מה לא היה שם, יישובים חדשים, אבל יישובים חדשים זה בתוך התקנות. 

אני לא מייצג היום רק את אשכול, אני מייצג היום את כל הדיון שיש במערב הנגב, זה גם שער הנגב, בחלק מהדברים זה גם שדות נגב. אני גם מקבל מנתיבות, מאופקים, אני מקבל משדרות, אני מקבל מכולם. אני מכיר את מה היה לפני שאתם נכנסתם לפה ואני מבין בדיוק מה קורה, אבל הכניסה ליישובים זה דבר שהוא מבחינתנו ערך עליון. 

לוח זמנים והתודעה של לוח הזמנים והאמינות של התחבורה. חבר'ה, תקשיבו, זה כמו הביצה והתרנגולת, אם יש אמון בחברה ובשעות ובשירות עוד אנשים יבואו ויעלו על האוטובוסים ואתם תידרשו להביא עוד קווים ועוד קווים ועוד קווים, זה רווח נקי שלכם. לא תיתנו את השירות, אני מודיע לכם, אני יושב על ישראל כץ באוזן, אני אעשה את כל מה שאני יכול בשביל לבטל את המכרז. אני אומר לכם את זה בשיא הרצינות. לא רוצה לעשות את זה, אני מקבל את הגישה של דרור, נתנו לכם את הצ'אנס, תשפרו את עצמכם. 

בעוד שבועיים לא שיפור, אני לא רוצה לשמוע את ה-300, כי ה-300 האלה זה לא 1,800, נכון, אבל ה-300 האלה זה אותו אזור של ה-60 יישובים שאתה לא נכנס אליהם. אני מבטיח לך. מה שעשית בבאר שבע ובאופקים, כל השינויים והשיפורים שעשית, זה לא נוגע לדיון שאנחנו מקיימים אותו פה עכשיו. זה צריך להיות ברור. בעוד שבועיים אנחנו נפגשים פה, אני מאוד מקווה שיהיה שינוי משמעותי, לא שיפור, שינוי משמעותי ואתם תעמדו בכל היעדים שלכם. תודה רבה. 
 <הישיבה ננעלה בשעה 14:20.>

